漵浦縣鄧夢授主簿惜日軒
作者：曾幾
朝代：宋

paragraphs: 羲和鞭白駒，秋日淒已短。
向來曬書地，欲作炙背暖。
鄧侯開西軒，棗下歌纂纂。
前山隱半規，悵望支手版。
我慵類天賦，身世兩不管。
著鞭慚祖生，運甓謝陶侃。
銅壺一百刻，夜夢分去半。
午窗又爲祟，長閉讀書眼。
勉旃崇明德，已事不可緩。
作詩非爲君，實自警疏嬾。